પંડ્યાબંધુ એક સાથે વન-ડે રમ્યા, ભારત માટે ભાઈઓની ત્રીજી જોડી | નવગુજરાત સમય
24-03-2021 11:32 AM
1 / 1 પંડ્યાબંધુ એક સાથે વન-ડે રમ્યા, ભારત માટે ભાઈઓની ત્રીજી જોડી
મોહિન્દર અને સુરિન્દર અમરનાથ ત્રણ, પઠાણભાઈઓ આઠ મેચ સાથે રમ્યા હતા
- પ્રવાસી ઇંગ્લેન્ડ સામેની પ્રથમ વન-ડે ક્રિકેટ મેચમાં મંગળવારે ભારતીય ટીમે વડોદરાના ઓલરાઉન્ડર કૃણાલ પંડ્યાને ટીમમાં સ્થાન આપ્યું હતું. આમ કૃણાલ પંડ્યા ભારત માટે પહેલી વાર વન-ડે ક્રિકેટમાં રમ્યો હતો. આ સાથે વડોદરાના આ પંડ્યાભાઇઓ પહેલી વાર સાથે રમ્યા હતા. અગાઉ હાર્દિક અને કૃણાલ પંડ્યા આઇપીએલમાં મુંબઈ ઇન્ડિયન્સ માટે સાથે રમી ચૂક્યા હતા પરંતુ વન-ડે ઇન્ટરનેશનલમાં તેઓ પહેલી વાર સામસામે રમ્યા હતા. ભારતીય વન-ડે ક્રિકેટ ઇતિહાસમાં બે ભાઇઓ રમ્યા હોય તેવો આ ત્રીજો પ્રસંગ છે. અગાઉ પિતા-પુત્ર વન-ડેમાં રમ્યા છે. સુનીલ ગાવસ્કર અને તેમનો પુત્ર રોહન ગાવસ્કર, રોજર બિન્ની અને સ્ટુઅર્ટ બિન્ની તથા યોગરાજસિંઘ અને યુવરાજસિંઘ એમ પિતા-પુત્રએ વન-ડેમાં પદાર્પણ કરેલું છે. જ્યારે અમરનાથ (મોહિન્દર અને સુરેન્દ્ર), પઠાણ (ઇરફાન અને યુસુફ) બાદ હવે હાર્દિક અને કૃણાલ પંડ્યા ભારત માટે વન-ડે રમનારા ભાઇઓની જોડી બની છે.
યોગાનુયોગે આ ત્રણેય કિસ્સામાં બંને ભાઈઓ સાથે રમ્યા હોવાનું પણ બન્યું છે. 1978ના ઓક્ટોબરમાં ભારતીય ટીમના પાકિસ્તાનના પ્રવાસમાં મોહિન્દર અને સુરેન્દ્ર અમરનાથ ક્વેટા, સિયાલકોટ અને સાહિવાલમાં એક સાથે જ વન-ડે રમ્યા હતા. આવી જ રીતે ઇરફાનની લાંબી વન-ડે કારકિર્દીમાં એવી આઠ મેચ છે જેમાં તે તેના ભાઈ યુસુફ પઠાણની સાથે જ રમ્યો હોય. 2008માં ભારતીય ટીમ બાંગ્લાદેશ ગઈ ત્યારે પઠાણ ભાઈઓ મિરપુર ખાતે ત્રણ મેચમાં સાથે રમ્યા હતા તો એ જ વર્ષે પાકિસ્તાનમાં યોજાયેલા એશિયા કપમાં કરાચી ખાતે બંને ભાઈઓ રમ્યા હતા. ત્યાર બાદ કટક ખાતે ઇંગ્લેન્ડ સામે અને કોલંબોમાં શ્રીલકા સામે પણ પઠાણબંધુઓ રમ્યા હતા. છેલ્લે 2011-12માં મિરપુર ખાતે પાકિસ્તાન
સામેની મેચમાં ઇરફાન અને યુસુફ રમ્યા હતા જેમાં વિરાટ કોહલીએ 183 રનની વિશાળ ઇનિંગ્સ રમતાં આ બે ભાઈઓની બેટિંગ આવી ન હતી.
પ્રથમ વન-ડેમાં ઝડપી અડધી સદીનો કૃણાલનો વર્લ્ડ રેકોર્ડ
ભારતના કૃણાલ પંડ્યાએ મંગળવારે ઇંગ્લેન્ડ સામેની પ્રથમ વન-ડે ક્રિકેટ મેચ સાથે પોતાની વન-ડે કારકિર્દીનો પ્રારંભ કર્યો હતો. આ મેચમાં તેણે માત્ર 26 બોલમાં અડધી સદી ફટકારી હતી આમ વન-ડે ક્રિકેટની પહેલી જ મેચમાં ઝડપી અડધી સદી ફટકારવાનો વર્લ્ડ રેકોર્ડ કૃણાલે પોતાના નામે કરી દીધો હતો. આ સાથે કૃણાલે 41 વર્ષ પુરાણો રેકોર્ડ તોડ્યો હતો. 1980ના ઓગસ્ટમાં ઇંગ્લેન્ડના રોલેન્ડ બુચરે ઓસ્ટ્રેલિયા સામે રમતાં 35 બોલમાં અડધી સદી ફટકારી હતી જે તેની પહેલી વન-ડે હતી. ભારત માટે અમય ખુરાસિયાએ 1999માં પૂણે ખાતે શ્રીલંકા સામે 38 બોલમાં અડધી સદી ફટકારી હતી.